Virallinen lehti nro C 398 , 21/12/1998 s. 0055



A4-0429/98 Päätöslauselma Bulgarian hakemuksesta Euroopan unionin jäseneksi Wienissä 11. ja 12. joulukuuta 1998 pidettävää Eurooppa-neuvostoa varten Euroopan parlamentti, joka - ottaa huomioon Bulgarian 15. joulukuuta 1995 esittämän hakemuksen Euroopan unionin jäseneksi, - ottaa huomioon komission 15. heinäkuuta 1997 antaman lausunnon tästä hakemuksesta (KOM(97)2008 - C4-0380/97), - ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)) ja 11. maaliskuuta 1998 antamansa lausunnon ehdotuksesta neuvoston asetukseksi (EY/Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (KOM(97)0634 - C4-0010/98 - 97/0351(CNS)) ((EYVL C 104, 6.4.1998, s. 110.)) sekä 11. maaliskuuta 1998 antamansa päätöslauselman ehdotuksista neuvoston päätöksiksi liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98) ((EYVL C 104, 6.4.1998, s. 113.)), - ottaa huomioon 12. ja 13. joulukuuta 1997 Luxemburgissa sekä 15. ja 16. kesäkuuta 1998 Cardiffissa kokoontuneen Eurooppa-neuvoston tekemät päätökset, - ottaa huomioon komission 4. marraskuuta 1998 esittämät kertomukset, - ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0429/98), A. ottaa huomioon Bulgarian huomattavat ponnistelut oikeusvaltion periaatteiden, vakaan demokraattisen järjestyksen sekä ihmisoikeuksien kunnioittamisen ja vähemmistöjen suojelun takaamiseksi, B. kiinnittää huomiota siihen seikkaan, että useimpien KIE-maiden tavoin työtä on tehtävä edelleen etnisten vähemmistöjen integroimiseksi yhteiskuntaan paremmin, C. pitää tervetulleena sitä, että Bulgaria pyrkii vakauttamaan taloudellisen ja rahoituksellisen tilanteen, vauhdittamaan yksityistämisprosessia sekä kehittämään olosuhteita edelleen toimivan markkinatalouden suuntaan, D. korostaa sitä, että Bulgaria ponnistelee elinkelpoisten sosiaalisten olojen ylläpitämiseksi vaikean siirtymäkauden aikana, sekä tarvetta tehostaa köyhyyden ja sosiaalisen syrjäytymisen torjuntaa erityisesti riskiryhmään kuuluvien lasten osalta, E. ottaa huomioon uudistukset, jotka on saavutettu lainsäädännön yhdenmukaistamiseksi Euroopan lainsäädännön kanssa, sekä tarpeen tukea näitä uudistuksia, F. ottaa kuitenkin huomioon, että Bulgarian lainsäädäntöä on kehitettävä edelleen, jotta se yltää eurooppalaisten standardien ja arvojen tasolle, G. panee tyytyväisenä merkille sen, että maassa on käynnistetty laaja hallinnollinen uudistus, jota koskevat säädökset on jo esitetty parlamentille, pahoittelee kuitenkin tämän uudistuksen täytäntöönpanon viivästymistä, H. korostaa tarvetta parantaa ympäristötilannetta edelleen sekä kehittää ja panna täytäntöön energiatehokkuutta koskeva toimintalinja, I. tähdentää, että on tärkeää saada kansalaisyhteiskunta, tiedotusvälineet sekä paikalliset viranomaiset osallistumaan aktiivisesti Bulgarian jäsenyysvalmisteluihin; panee merkille, että osallistumista vaikeuttaa huomattavasti viisumipakko, joka estää paremman suhdeverkoston luomisen EU:n maiden välillä; 1. Tähdentää, että liittymiskehityksen tulee koskea kaikkia maita, joiden kanssa Euroopan unioni on tehnyt Eurooppa-sopimuksen, ja korostaa jälleen kerran olevansa täysin vakuuttunut, ettei pidä muodostaa suljettuja hakijamaaryhmiä, sekä painottaa, että intensiiviseen neuvotteluvaiheeseen olisi voitava siirtyä kitkattomasti millä hetkellä hyvänsä; 2. Uskoo, että hakijamaiden asteittainen yhdentyminen Euroopan unioniin vaikuttaa merkittävällä tavalla Euroopan turvallisuuteen; 3. Vahvistaa tukevansa Bulgarian hakemusta ja pitävänsä maata sopivana sen yleisen poliittisen ja taloudellisen kehityksen kannalta ja panee merkille, että komission marraskuussa 1998 antama Bulgarian liittymistä koskeva edistyskertomus on yleisesti ottaen myönteinen tämän maan suorittamien huomattavien ponnistelujen suhteen, vaikka raportissa ei ollakaan tyytyväisiä siihen työmäärään, joka vielä on tekemättä eräillä tärkeillä aloilla; 4. Vahvistaa Bulgarian kelpoisuuden jäsenyyttä hakevana maana liittymis- ja neuvotteluprosessiin; panee tyytyväisenä merkille edistyksen, jonka Bulgaria on saavuttanut talouden alalla, ja toivoo, että Bulgaria pystyy säilyttämään saman tahdin uudistusprosessissa ja lisäämään kykyään panna täytäntöön ja noudattaa yhteisön säännöstöä; 5. Pitää tervetulleena sitä, että Bulgaria on pannut liittymistä valmistelevan strategian tehokkaasti ja hyvin täytäntöön; 6. Painottaa uudistusten loppuunsaattamisen tärkeyttä mukaan lukien Bulgarian kansalaisten sosiaaliturva ja kaikkia tahoja edustavan sekä itsenäisen sosiaalisen vuoropuhelun luominen; 7. Palauttaa mieliin avoimen, ammattitaitoisen, tehokkaan ja itsenäisen julkisen hallinnon tärkeyden aidon ja oikeudenmukaisen demokraattisen yhteiskunnan takaamiseksi, ja toivoo siksi, että hallitus panee nopeasti täytäntöön hallinnollisen uudistuksen parlamentin äänestettyä laista; 8. Katsoo, että tiedotusvälineiden uudistus olisi toteutettava siten, että otetaan huomioon tiedotusvälineineiden asema demokratisoinnin prosessissa, yleisen mielipiteen aktivoijana, moniarvoisuuden edistäjänä ja avoimen yhteiskunnan kehittäjänä sekä sen asema tekijänä, joka saa ihmiset sitoutumaan ja osallistumaan päätöksentekoon ja muutokseen; 9. Antaa tunnustusta Bulgarian ponnisteluille energia-alalla, mutta on pettynyt Sofian hallituksen ydinvoimaa koskevaan asenteeseen ja erityisesti sen äskettäin komissiolle esittämään pyyntöön neuvotella uudelleen Kozloduyn ydinvoimalan turvallisuutta koskevasta sopimuksesta pyrkimyksenä siirtää ensimmäisten neljän yksikön sulkemisajankohtaa myöhäisemmäksi; kehottaa siksi Bulgarian hallitusta täyttämään välittömästi kunnostuskelvottomien ydinvoimaloiden sulkemista koskevat sitoumuksensa; uskoo tämän suojelevan sekä ympäristöä että Bulgarian ja Euroopan kansalaisten terveyttä ja edistävän maan energia-alan ydinvoimasta riippumatonta pitkän aikavälin strategiaa; tämän strategian avulla Bulgaria voisi tyydyttää energiatarpeensa ja varmistaa energiatoimitukset sekä parantaa kansalaistensa elintasoa; 10. Pitää tervetulleena Bulgarian ponnisteluja talouden alalla, mutta painottaa yksityistämisprosessin, rakenteellisten sopeuttamisten sekä maatalousalan uudistusten vauhdittamisen tärkeyttä; 11. Korostaa, että on tärkeää kehittää edelleen työ- ja elinolosuhteita ja suojella erityisesti lapsia ja heikommassa asemassa olevia yhteiskunnallisia ryhmiä; 12. Tähdentää, että Bulgaria on kärsinyt merkittäviä taloudellisia vahinkoja entisen Jugoslavian alueella käydyn sodan vuoksi ja että se on vakauttava tekijä Kaakkois-Euroopassa, ja painottaa kaiken muotoisen alueellisen ja alueiden välisen yhteistyön vahvistamisen tärkeyttä näiden vahinkojen korjaamisen kannalta; 13. Kehottaa kumpaakin osapuolta ottamaan täyden hyödyn olemassa olevista välineistä, erityisesti Eurooppa-sopimuksesta sekä liittymistä valmistelevasta kumppanuudesta, yhteistyön ja yhteisten ponnistelujen tehostamiseksi Bulgarian Euroopan unionin jäsenyyttä varten; 14. Pyytää, että Eurooppa-konferenssista tulisi foorumi, jossa Euroopan unioni, Bulgaria ja muut jäsenyyttä hakeneet maat keskustelevat liittymistä edeltävistä yhteisistä ongelmista ja löytävät ratkaisuja oikeus- ja sisäasioiden alalla vallitseviin avoimiin kysymyksiin, kuten viisumipakon poistamiseen Euroopan unionin maissa matkustavilta Bulgarian kansalaisilta merkkinä jäsenyyttä hakeneiden maiden tasa-arvoisesta kohtelusta; 15. Kehottaa puhemiestään välittämään tämän päätöslauselman komissiolle, neuvostolle, Eurooppa-neuvostolle, jäsenvaltioiden parlamenteille sekä Bulgarian hallitukselle ja parlamentille.